กลุ่ม PTT เดินทัพปรับขึ้น กูรูฟันธงหุ้นกลุ่มพลังงานแกร่งกว่าตลาดหลังราคาน้ำมันดิบฟื้น
กลุ่ม PTT ปรับตัวขึ้นในวันนี้โดยปัจจัยที่ส่งผลให้ราคาหุ้นมีการปรับตัวขึ้นมาจากประเด็นที่ราคาน้ำมันดิบส่งมอบเดือนพ.ค.ที่ตลาดนิวยอร์คพุ่งขึ้น 2.20 ดอลลาร์ ที่ 51.41 ดอลลาร์/บาร์เรล
26 มี.ค. 2558

ผู้สื่อข่าวรายงานว่า ราคาหุ้นบริษัท ปตท. สำรวจและผลิตปิโตรเลียม จำกัด (มหาชน) PTTEP ณ เวลา 10.18น. ราคาอยู่ที่ 108.50 บาท บวก 2.50 บาท หรือ 2.36% สูงสุดที่ 109 บาท ต่ำสุดที่ 107 บาท มูลค่าซื้อขายที่ 104.27ล้านบาท
ส่วนราคาหุ้นบริษัท ปตท. จำกัด (มหาชน) หรือ PTT ราคาอยู่ที่ 328 บาท บวก 3 บาท หรือ 0.92% สูงสุดที่ 328 บาท ต่ำสุดที่ 325 บาท มูลค่าซื้อขายที่ 206.3 ล้านบาท
ขณะเดียวกันราคาหุ้นบริษัท พีทีที โกลบอล เคมิคอล จำกัด (มหาชน) หรือ PTTGC ราคาอยู่ที่ 53.25 บาท บวก 0.50 บาท หรือ 0.95% สูงสุดที่ 53.25 บาท ต่ำสุดที่ 52.75 บาท มูลค่าซื้อขายที่ 32.56ล้านบาท ขณะที่ดัชนีตลาดหุ้นไทยโดยรวมลบ 0.22%
โดยปัจจัยที่ส่งผลให้ราคาหุ้นมีการปรับตัวขึ้น คาดว่ามาจากประเด็นราคาน้ำมันดิบเบรนท์พุ่งขึ้นกว่า 2 ดอลลาร์ โดยในช่วงเช้าวันนี้ (26 มี.ค.) ที่ตลาดเอเชีย ณ เวลา 9.59 น.ตามเวลาไทย ราคาน้ำมันดิบส่งมอบเดือนพ.ค.ที่ตลาดนิวยอร์คพุ่งขึ้น 2.20 ดอลลาร์ ที่ 51.41 ดอลลาร์/บาร์เรล
บล.ซีไอเอ็มบี ระบุในบทวิเคราะห์ (26 มี.ค.) แนะนำซื้อเก็งกำไรหุ้นกลุ่มพลังงาน และปิโตรเคมีจากการที่ราคาน้ำมันดิบเมื่อคืนนี้ปรับตัวเพิ่มขึ้น 1.7 ดอลลาร์/บาร์เรลหรือ ปรับตัวขึ้น 3.6% มาปิดที่ 49.21 ดอลลาร์/บาร์เรล ซึ่งเป็นการปรับเพิ่มขึ้นมา 7 วัน +13% จากจุดต่ำสุดที่ 43.46 ดอลลาร์/บาร์เรล ทำให้ประเมินว่าหุ้นกลุ่มพลังงานและปิโตรเคมีอย่าง PTT ,PTTEP ,TOP ,PTTGC ,BANPU ,IVL ,BCP ,IRPC จะมีการรีบาวด์ขึ้นได้ในวันนี้
โดยหากพิจารณาหุ้นในกลุ่มที่ปรับขึ้นจากน้อยไปหามากในช่วง 7 วันที่ราคาน้ำมันฟื้นตัว ประกอบไปด้วย TOP (-2.4%), BCP (-0.8%) PTTGC (-0.5%) PTT (+1.9%) PTTEP (+2.9%) BANPU (+3.6%) IRPC (+6.7%) และ IVL (+11.2%) บวกกับปัจจัยพื้นฐานและ upside จากราคาที่เหมาะสมจะพบว่าหุ้นที่น่าสนใจซื้อเก็งกำไรในวันนี้ได้แก่ TOP ,PTTEP ,PTTGC และ BANPU โดยมีราคาเป้าหมายอยู่ที่ 56 บาท, 126 บาท, 71 บาทและ 35 บาท
 